Tájékoztató MSc elsőféléves hallgatók részére a kollégiumi

felvételiről

2020/2021-es tanév őszi félév

Kedves (Újra) Elsőféléves Barátom!

Először is szeretnék gratulálni a sikeres felvételidhez! Az alábbiakban pár olyan információt osztanék meg veled, melyek igen hasznosak lehetnek számodra a következő pár hét során. Amennyiben szeretnél kollégiumi férőhelyet igényelni a Budapesti Műszaki és Gazdaságtudományi Egyetem Villamosmérnöki és Informatikai Karán, kérlek, olvasd el pontosan az alábbi néhány sort!

Kollégiumi férőhelyre pályázhat minden, a karra felvett MSc elsőféléves hallgató. Érvényes kollégiumi férőhely igényléséhez a [kefir.bme.hu](https://kefir.bme.hu/) oldalon kell jelentkezést leadnod.

A férőhelyek kiosztása korábbi közösségi tevékenység, valamint a záróvizsga pontszám figyelembe vételével történik.

A közösségi pontok meghatározása attól függ, hogy korábban hol végezted tanulmányaidat. Amennyiben BSc képzésedet nem a BME Villamosmérnöki és Informatikai Karán végezted, a Kollégiumi Hallgatói Bizottság abban az esetben tud számodra közösségi pontot megállapítani, amennyiben igazolod a közösségben végzett tevékenységeidet, és eljuttatsz egy szöveges beszámolót ezekről a [khb@vik-hk.bme.hu](mailto:khb@vik-hk.bme.hu) címre.

Amennyiben BSc képzésedet a BME Villamosmérnöki és Informatikai Karán végezted, közösségi pontod kiszámítása megegyezik az alapképzésre járó hallgatókéval.

Amennyiben a közösségi/tanulmányi pontok számításával kapcsolatban kérdésed lenne, vagy a [kefir.bme.hu](https://kefir.bme.hu/) oldallal akadna problémád, a [kfb@sch.bme.hu](mailto:kfb@sch.bme.hu) címre írj.

Üdvözlettel:

Kecskés Péter

A Juttatási Bizottság elnöke

BME VIK Hallgatói Képviselet